Vrou met kokaïen in sjampoebottels betrap(Foto: Verskaf) ŉ Suid-Afrikaanse vrou wat by die King Shaka Lughawe in Durban betrap is met vloeibare kokaïen ter waarde van R4 miljoen in sjampoebottels versteek, het Dinsdag in die Verulam-landdroshof verskyn. Brig. Vish Naidoo, woordvoerder van die polisie, sê Yangaphi Ntombizanele (36) het Saterdag by die lughawe geland op ŉ Emirates-vlug van Dubai. Oomblikke nadat sy van die vliegtuig afgeklim het, het doeane-beamptes haar voorgekeer. “Lede van die SAPD en beamptes van doeane en aksyns het op ŉ wenk reageer en die vrou voorgekeer en haar bagasie deursoek. Daar het hulle vloeibare kokaïen gevind wat in handelsmerk-sjampoebottels versteek is,” het Naidoo gesê. Ntombizanele is in hegtenis geneem en aangekla van dwelmbesit en dwelmhandel. Die saak teen haar is tot 6 Augustus uitgestel wanneer sy na verwagting om borgtog sal aansoek doen.